‘United Overseas Bank’ หรือ ‘UOB’ คืออะไร
‘United Overseas Bank’ หรือ ‘UOB’ เป็นธนาคารในสิงคโปร์ ที่มีเครือข่ายสาขาและสำนักงานมากกว่า 500 สาขาทั่วโลก รวมกว่า 19 ประเทศ ทั้งในทวีปเอเชียแปซิฟิก ยุโรป และอเมริกาเหนือ เช่น ฮ่องกง บรูไน อินเดีย อินโดนีเซีย ญี่ปุ่น เกาหลี มาเลเซีย และไทย เป็นต้น โดยมีสาขาอยู่ในประเทศแถบเอเชียตะวันออกเฉียงใต้เป็นส่วนใหญ่

UOB ก่อตั้งขึ้นเมื่อวันที่ 6 สิงหาคม 1935 ด้วยชื่อ ‘United Chinese Bank (UCB)’ มีสำนักงานใหญ่ชื่อว่า ‘UOB Plaza’ ตั้งอยู่ในประเทศสิงคโปร์ โดยเป็นธนาคารที่ใหญ่ที่สุดเป็นอันดับสามในสิงคโปร์และเอเชียตะวันออกเฉียงใต้ในแง่ของมูลค่าสินทรัพย์รวม ด้วยมูลค่าตลาดกว่า 30.69 พันล้านดอลลาร์สหรัฐฯ (ข้อมูล ณ วันที่ 25 ต.ค. 2565) และได้จดทะเบียนในตลาดหลักทรัพย์สิงคโปร์ (Singapore Exchange Limited: SGX) ภายใต้สัญลักษณ์หุ้น ‘U11’

UOB ให้บริการโซลูชันทางการเงินที่หลากหลายในทั่วโลกผ่าน 3 กลุ่มธุรกิจ ซึ่งได้แก่
- Group Retail (GR): นำเสนอผลิตภัณฑ์และบริการที่หลากหลาย ทั้งการฝากเงิน ประกันภัย บัตรเดบิต/เครดิต การบริหารความมั่งคั่ง การลงทุน สินเชื่อ และผลิตภัณฑ์ทางการเงินเพื่อการค้า
- Group Wholesale Banking (GWB): นำเสนอผลิตภัณฑ์และบริการที่หลากหลายแก่ลูกค้า ซึ่งรวมถึงการจัดหาเงินทุน บริการด้านการค้า และการบริหารเงินสด เป็นต้น
- Global Markets (GM): นำเสนอผลิตภัณฑ์และบริการด้านการเงินหลากหลายประเภท ซึ่งรวมถึงการแลกเปลี่ยนเงินตราต่างประเทศ อัตราดอกเบี้ย สินเชื่อ และหุ้น เป็นต้น นอกจากนี้ยังมีส่วนร่วมในกิจกรรมทางการตลาดและการบริหารจัดการเงินทุนและสภาพคล่อง

โดยมีการดำเนินธุรกิจ 3 กลุ่มดังกล่าว ผ่านบริษัทย่อยในเครือ ได้แก่ Far Eastern Bank Limited, UOB Bullion and Futures Limited, UOBBF Clearing Limited, United Overseas Insurance Limited, UOB Asia Investment Partners Pte. Ltd., UOB Asset Management Ltd., UOB-SM Asset Management Pte. Ltd. และ UOB Venture Management Private Limited
ตลาดการเงิน & ผลิตภัณฑ์และบริการทางการเงิน